ועדת העבודה, הרווחה והבריאות, כנסת 18, פרוטוקול מספר 640, 2012-02-13 10:00

חיים כץ: בוקר טוב.

חיים כץ: יום שני בשבוע, כ' בשבט, 13 בפברואר 2012.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא על סדר-היום: תקנות שירות התעסוקה (אגרה בעד בחינת מקצוע) (תיקון), התשע"ב-2012.

חיים כץ: בבקשה, אדוני המתמחה.

עמית קנובלר: התקנות שעליהן אנחנו מדברים קובעות את סכום האגרה שתיגבה בעד בחינת מקצוע לאדם שמבקש להירשם לשירות התעסוקה כבעל מקצוע.

עמית קנובלר: תוקפן של התקנות פג בסוף שנת 2011, עכשיו מבקשים להאריך את תוקפן בעשר שנים.

חיים כץ: עשר שנים?

עמית קנובלר: כן, עד סוף שנת 2021.

עמית קנובלר: בהזדמנות זו מבקשים לעשות שינוי טכני.

עמית קנובלר: משרד העבודה והרווחה רשום בתקנות האלה - המשרד כבר אינו קיים – עכשיו זה יירשם כמשרד התמ"ת.

חיים כץ: כמה יעלו הבחינות?

עמית קנובלר: 132 שקלים.

חיים כץ: מה היה הסכום לפני?

עמית קנובלר: גם.

ניר ויינר: לא נעשה שינוי בתעריף.

חיים כץ: איך התעריף יעודכן?

ניר ויינר: התעריף מתעדכן כל 1 באפריל לפי חישוב מדד, בהודעה של מנכ"ל משרד התמ"ת.

חיים כץ: זאת אומרת, 132 שקלים צמוד למדד לעשר שנים.

ניר ויינר: נכון.

חיים כץ: כמה שנים המחיר הזה קיים?

ניר ויינר: משנת 2000 - כשנכנסו לתוקף התקנות בנוסח הזה - שהתעריף קיים, ומתעדכן לאורך השנים בצמוד למדד.

חיים כץ: זאת אומרת, ה-132 שקלים זה 132 שקלים שהיו באפריל שנה שעברה.

ניר ויינר: נכון.

חיים כץ: לצורך העניין, לא היית צריך לעדכן.

ניר ויינר: עדיין לא.

חיים כץ: אבל אם לא היינו מביאים את התקנות, היית מעדכן את המחיר באפריל.

ניר ויינר: עד כדי כך שהתקנות, בעצם פג תוקפן, ולכן אנחנו חייבים להביא אותן לוועדה לאישור מחודש.

חיים כץ: אם אני לא מאשר את התקנות, מה קורה?

ניר ויינר: אין גבייה.

ניר ויינר: נכון לעכשיו, מה-1 בינואר לא נעשתה גבייה במשרד התמ"ת.

ניר ויינר: מתקיימות הבחינות באופן סדיר, והמשרד בעצם לא גובה את הכספים שאמורים לשמש המקור התקציבי לאותן בחינות.

רינת כהן: ליחידת הבחינות.

חיים כץ: אם אני רוצה להיות נחמד, אז אני לא מאשר את התקנות.

מלכה אביטל: נחמד למי?

חיים כץ: לנבחנים.

רינת כהן: התוצאה של זה בסופו של דבר, שיחידת הבחינות תיכנס לגירעון תקציבי מאוד גדול כיוון שחלק ניכר מהתקציב שלה – למעלה מ-50% - נשען על אגרות בחינה.

חיים כץ: באילו בחינות אנחנו מדברים?

מלכה אביטל: בחינות סיווג מקצועי.

חיים כץ: למה צריך לשלם כל כך הרבה כסף?

רינת כהן: נסביר מה זה בחינות סיווג מקצועי.

רינת כהן: אנחנו מדברים על מצילים, הנהלת חשבונות, מטפלות, טבחים- בעצם, מרבית המקצועות במשק שהם לא אקדמאים ולא שייכים למה"ט, קרי טכנאים והנדסאים.

רינת כהן: לכל בחינה יש עלות.

רינת כהן: למשל מציל ים, זה אומר שהוא עושה גם בחינה עיונית בכתב וגם בחינה מעשית בים, שבה אנחנו מזמינים שני בוחנים שבוחנים ובודקים מציל-מציל האם הוא באמת ראוי לשמש כמציל בים סוער ולהציל כל אחד ואחד מאתנו.

רינת כהן: העלות של הבחינות האלה – והעברנו תחשיב ליועצת המשפטית – היא הרבה יותר מאשר - - -

חיים כץ: הרבה יותר זה מספר יפה.

חיים כץ: הרבה יותר זה מספר ברור, יפה.

חיים כץ: כמה זה הרבה יותר?

רינת כהן: כשאנחנו מדברים על עלות של בחינה עיונית, אנחנו עושים תחשיב של כתיבת השאלון.

חיים כץ: השאלות לא חוזרות על עצמן?

רינת כהן: יש לנו בדרך כלל מאגרים, מתוכם אנחנו גוזרים את השאלות.

חיים כץ: אז זה לא כתיבת השאלון.

חיים כץ: זה גזירת השאלון.

רינת כהן: לא מדויק.

רינת כהן: בחלק מהמבחנים – למשל בהנהלת חשבונות – כל מבחן, כל מועד בחינה, מדובר בבחינה חדשה לגמרי עם שאלות חדשות.

רינת כהן: בחלק מהמקצועות שבהם יש כמות נבחנים קטנה יותר, אנחנו מדברים על מאגרי שאלות גדולים ובהם יש לנו מחולל בחינות.

חיים כץ: ולמצילים - במבחן המעשי, בים?

רינת כהן: נעשה סדר.

רינת כהן: מתוך המבחן העיוני דיברנו על עלות אחת – כתיבת שאלות.

רינת כהן: עלות נוספת היא בנושא השגחה – אנחנו צריכים משגיחים, צריך בודקים – זה כל המערך העיוני.

רינת כהן: מבחינת המערך המעשי – למשל בבחינה האמורה, כמו הצלה, אנחנו מדברים על שני בוחנים שהם שני אנשי מקצוע שצריכים להופיע במועד מסוים, במקרה זה לחוף הים, ולבחון את הנבחנים, כאשר בחינה של מצילים נמשכת כשש שעות.

רינת כהן: כשאנחנו עושים תחשיב, התחשיב הוא ממוצע כי בכל בחינה העלויות הן שונות – אין מה לעשות, בחינה בטבחות לא שווה לבחינה בהצלה – כשאנחנו עושים את זה במועד ארצי בערך ל-200 נבחנים.

רינת כהן: העברנו את התחשיב ויכולים גם להעביר אליך.

חיים כץ: העברתם.

חיים כץ: אני רואה – עלות 200 נבחנים, כתיבת הנחיות.

נעה בן-שבת: זה הבחינה המעשית.

מלכה אביטל: יש לך אומדן לבחינה עיונית ואומדן לבחינה מעשית.

חיים כץ: 50,000.

מלכה אביטל: 50,000 ל-200 נבחנים.

מלכה אביטל: הממוצע הוא 255שקלים למבחן העיוני.

חיים כץ: למה החלטתם לסבסד את הנבחנים?

רינת כהן: זאת שאלה טובה, ואכן עורכת-דין נעה בן-שבת שאלה אותנו בעניין הזה, אם אנחנו לא רוצים לעדכן.

רינת כהן: כרגע, המחשבה היא קודם כול להאריך את התקנות.

רינת כהן: אנחנו גם מודעים לכך שחלק גדול מהאוכלוסייה שלנו היא לא אוכלוסייה של רואי-חשבון ועורכי-דין, שם האגרות הן הרבה יותר גבוהות, אלא אנחנו מדברים על אוכלוסייה - -

חיים כץ: מצילים.

מלכה אביטל: ברובה מובטלת.

רינת כהן: - - בדרך כלל 12 שנות לימוד, חלקם מובטלים.

חיים כץ: למה לעשר שנים?

רינת כהן: זה משהו שהוא פורמלי.

ניר ויינר: כאשר נחקק חוק שירות התעסוקה בשנת 59', נעשתה קביעה שהתקנות האלה יחוקקו לראשונה לשנתיים, ואז הוועדה תאריך אותן מעת לעת.

ניר ויינר: כך הוגדר.

ניר ויינר: בהתחלה משרד המשפטים היה מאוד קפדני בעניין, האריכו כל פעם לשנתיים, עד שהוועדה עצמה באה ופנתה – למה מטריחים אותנו בעניין הזה של הארכת תוקף התקנות – ואז ניסינו להפעיל איזשהו מהלך יחד עם משרד המשפטים.

ניר ויינר: בפעם הקודמת הסכימו להאריך לחמש שנים, והפעם הסכימו להאריך את התקנות לעשר שנים.

חיים כץ: מי?

ניר ויינר: עורכת-דין איילת גדי, האחראית על תחום חקיקת משנה במשרד המשפטים.

חיים כץ: זאת אומרת, אני עובד אצלה עכשיו.

ניר ויינר: לא.

ניר ויינר: כדי להגיע לכאן אנחנו עוברים הליך מאוד ארוך.

ניר ויינר: עברנו הליך אישורים מאוד ארוך – גם במשרד המשפטים, גם במינהל הכנסות המדינה במשרד האוצר, גם אצל שר האוצר ובאגף התקציבים.

ניר ויינר: אנחנו באים אחרי שכל עבודת המטה הזאת נעשתה.

חיים כץ: מאה אחוז.

חיים כץ: אני לא מוכן להאריך את התקנות לעשר שנים.

חיים כץ: אני חושב שחמש שנים זה מספיק.

חיים כץ: מתאים לכם חמש שנים?

מלכה אביטל: כן.

רינת כהן: אין לנו בעיה.

חיים כץ: מאה אחוז.

חיים כץ: תשנה בבקשה לחמש שנים.

חיים כץ: לא רציני - גם חמש שנים זה הרבה, אבל עשר שנים זה מוגזם.

חיים כץ: גם חמש שנים זה דיון אחד לוועדה בקדנציה.

חיים כץ: נא לקרוא את התקנות.

עמית קנובלר: "תקנות שירות התעסוקה (אגרה בעד בחינת מקצוע) (תיקון), התשע"ב-2012 בתוקף סמכותי לפי סעיף 59(ב) לחוק שירות התעסוקה, התשי"ט-1959, באישור שר האוצר לפי סעיף 39ב לחוק יסודות התקציב, התשמ"ה-1985, ובאישור ועדת העבודה, הרווחה והבריאות של הכנסת, אני מתקין תקנות אלה: תיקון תקנה 4 1.

עמית קנובלר: בתקנה 4 לתקנות שירות התעסוקה (אגרה בעד בחינת מקצוע), התש"ס-2000 (להלן – התקנות העיקריות), במקום "המנהל הכללי של משרד העבודה והרווחה" יבוא "המנהל הכללי של משרד התעשייה, המסחר והתעסוקה".

עמית קנובלר: תיקון תקנה 5 2.

עמית קנובלר: בתקנה 5 לתקנות העיקריות, במקום "עד ליום ה' בטבת התשע"ב (31 בדצמבר 2011)" יבוא "התשע"ז, (31 בדצמבר 2016)".

חיים כץ: 31 בדצמבר 2016.

חיים כץ: עוד שאלה לפני שנצביע.

חיים כץ: יש פה מישהו ממשרד העבודה?

רינת כהן: זה אנחנו.

חיים כץ: אתם הסכמתם שזה יעבור למשרד התמ"ת?

חיים כץ: אתם התמ"ת.

חיים כץ: מישהו מהם הסכים?

רינת כהן: אל"ף, לא שאלו אותנו.

רינת כהן: כשהיה מעבר, אף אחד לא שאל אותנו – העבודה פשוט הצטרף לתמ"ת.

מלכה אביטל: פיצלו את העבודה והרווחה.

חיים כץ: כן, אבל מהרווחה הם מסכימים שזה יעבור לתמ"ת?

ניר ויינר: זה כבר עבר - כאשר נעשתה חלוקת המשרדים בשנת 2003, חלוקת הסמכויות.

חיים כץ: מאה אחוז.

חיים כץ: אנחנו נצביע על כך.

חיים כץ: מי בעד אישור התקנות ירים את ידו.

חיים כץ: בעד – 1

חיים כץ: נמנעים – אין

חיים כץ: תודה רבה.

חיים כץ: מה לעשות, אני חבר הכנסת היחידי פה.

חיים כץ: התקנות אושרו לחמש שנים, נראה מה יעשה היושב-ראש הבא.

חיים כץ: תודה רבה, הישיבה נעולה.